钦定古今图书集成/明伦汇编/官常典/第506卷 > 张旦
## 钦定古今图书集成/明伦汇编/官常典/第506卷 > 张旦

按《宋史》本传：“旦，赵州人，勇敢善射，以经学中第，至国
子博士。淳化中，知陵州。时李顺构乱，连下城邑，贼党
数万，攻陵州。州兵不满三百，旧不设城堑，旦修完战
具，置鹿角砦，驱市人进战，大败之，杀五千馀人，获器
械万计。诏书褒之，特迁水部员外郎，赐绯鱼，由是知
名。数月，西川招安使上官正言：‘雅州密迩蛮蜑，在于
镇抚，须得其人。伏见水部员外郎张旦前守陵州，以
孤军抗群寇，保全壁垒，至今剑外伏其威名。望改授
诸司使，令知州事’。”上以省郎之重，不欲换他职，乃授
刑部员外郎，赐金紫。乘传之任，寇不敢犯。真宗即位，
迁兵部员外郎，改尚食使、知德清军。景德中，契丹入
寇，陷军壁，旦与其子利涉率众奋击，并战没。上闻之
惊悼，特赠左卫大将军、深州团练使，利涉崇仪副使，
录其四子官。时有上封事者，言“朝廷宜优加恩典，以
劝忠臣。”诏以恤旦事告谕天下。